សេដ្ឋកិច្ច​ចិន​ងើបឡើង​វិញ​គួរឱ្យ​ចាប់​អារម្មណ៍​ ប៉ុន្តែ​តើ​កំណើន​នេះ​អាច​បន្ត​បាន​ទេ?
ផលិតផល​ក្នុង​ស្រុក​សរុប​របស់​ប្រទេស​ចិន​ បានកើន​ឡើង​ ៦,៥%​ នៅក្នុង​ត្រីមាស​ទី​៤ ​ឆ្នាំ​២០២០។​កំណើន​សេដ្ឋកិច្ច​គឺ​ ២,៣% ក្នុង​ឆ្នាំ២០២០។ នេះបើតាម​ទិន្នន័យ​រដ្ឋាភិបាល​ចិន។
ប្រទេសចិនបានបង្ហាញការងើបឡើងវិញនៃសេដ្ឋកិច្ចដ៏គួរឱ្យចាប់អារម្មណ៍ បន្ទាប់ពីការថយចុះដោយសារជំងឺរាតត្បាតធ្ងន់ធ្ងរ ក្នុងឆ្នាំកន្លងមកនេះ។ មើលគ្រប់ជ្រុងទាំងអស់ គឺតួលេខសេដ្ឋកិច្ចរបស់ប្រទេសចិន នៅដើមខែកុម្ភៈ មានទំហំធំធេងជាងតួលេខដែលចេញដោយរដ្ឋាភិបាល នៅក្នុងប្រទេសអភិវឌ្ឍន៍ផ្សេងទៀត។ ទោះជាយ៉ាងណា អ្នកវិភាគខ្លះថា សមត្ថភាពរបស់បក្សកុម្មុយនិស្តចិនក្នុងការអនុវត្តវិធានការត្រួតពិនិត្យជំងឺយ៉ាងតឹងរ៉ឹងនោះ បានជួយរដ្ឋាភិបាលក្រុងប៉េកាំងជំរុញសេដ្ឋកិច្ចឡើងវិញ បើប្រៀបធៀបនឹងប្រទេសប្រជាធិបតេយ្យភាគច្រើន ដែលរដ្ឋាភិបាលមិនមានអំណាចបែបនេះ។ អាជ្ញាធរចិនអាចកាត់ផ្តាច់តំបន់ដែលរងផលប៉ះពាល់យ៉ាងខ្លាំងពីផ្នែកផ្សេងៗនៃប្រទេស និងធ្វើឱ្យរោងចក្រដំណើរការតាមការកំណត់។ លោកស្រី Lourdes Casanova ប្រធានវិទ្យាស្ថាន Emerging Markets Institute នៃសាកលវិទ្យាល័យ Cornell បានប្រាប់វីអូអេថា៖ «ចិនមានគោលនយោបាយតឹងរ៉ឹងណាស់ ក្នុងការគ្រប់គ្រងជំងឺរាតត្បាត។ ភាពបត់បែនរបស់បក្សកុម្មុយនិស្តបានធ្វើឱ្យការអនុវត្តវិធានការតឹងរ៉ឹង មានភាពងាយស្រួលជាងនៅតំបន់ផ្សេងទៀតនៃពិភពលោក»។ ស្ថានភាពខុសប្លែកគ្នានៅក្នុងប្រទេសប្រជាធិបតេយ្យជាច្រើន ដែលមានការលំបាកក្នុងការប្រើប្រាស់វិធានការតឹងរ៉ឹង ដើម្បីទប់ស្កាត់ការរាលដាលនៃជំងឺ និងដាក់ការបិទសកម្មភាពសង្គម ជាវិធានរក្សាគម្លាតពីគ្នា។ ផលិតផលក្នុងស្រុកសរុបរបស់ប្រទេសចិន បានកើនឡើង ៦,៥% នៅក្នុងត្រីមាសទី៤ ឆ្នាំ២០២០។កំណើនសេដ្ឋកិច្ចគឺ ២,៣% ក្នុងឆ្នាំ២០២០។ នេះបើតាមទិន្នន័យរដ្ឋាភិបាលចិន។ ការរើបឡើងវិញនេះធ្វើឲ្យសេដ្ឋវិទូភ្ញាក់ផ្អើល ព្រោះផលិតភាពឧស្សាហកម្មរបស់ប្រទេសចិនបានធ្លាក់ចុះយ៉ាងខ្លាំង ដោយសារការបិទសកម្មភាពសង្គមនៅក្នុងត្រីមាសទី១ និងទី ២ ឆ្នាំមុន៕